OKRESNÁ PROKURATÚRA ZVOLEN 
Trhová 7, 960 19 Zvolen 1	

Číslo: 1 Pv 130/15/6611	Zvolen 02.02.2016 
EEČ: 2-51-6-2016

U Z N E S E N I E

Trestná vec:	obv. XXXXX 
Trestný čin:	Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátorka Okresnej prokuratúry Zvolen 
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
trvalé bydlisko: XXXXX XXXXX
väzba: nie
ktorý je trestne stíhaný pre trestný čin:
- Prečin Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
ako samostatne zárobkovo činná osoba podnikajúca pod obchodným menom XXXXX s miestom podnikania XXXXX, časť XXXXX č. 233, IČO: XXXXX, okres XXXXX, registrovaný na Sociálnej poisťovni pobočka XXXXX ako platca poistného nezaplatil za obdobie mesiacov 11/2013 až 06/2014 a za obdobie 01/2015 až 12/2015 za seba splatné poistné ako samostatne zárobkovo činná osoba  stanovené z výšky vymeriavacieho základu, ktoré bol povinný platiť v zmysle Zákona NR SR č. 461/2003 Z.z. o sociálnom poistení v platnom znení, ktorým konaním spôsobil zníženie príjmu Sociálnej poisťovni pobočka XXXXX, Ul. XXXXX, P.O:BOX 133 vo výške 5 863,43 €,  
lebo zanikla trestnosť činu.  
 
Odôvodnenie:
	Poverený príslušník Obvodného oddelenia PZ XXXXX najskôr uznesením zo dňa 27.02.2015 podľa § 199 ods. 1 Tr. poriadku začal trestné stíhanie pre prečin nezaplatenia dane a poistného podľa § 278 ods. 1 Tr. zákona a následne uznesením sp. zn. ORP-XXXXX-ZV-2015 zo dňa 20.11.2015 podľa § 206 ods. 1 Tr. poriadku vzniesol obvinenie XXXXX, nar. XXXXX, trvale bytom XXXXX, XXXXX za prečin nezaplatenia dane a poistného podľa § 278 ods. 1 Tr. zákona, ktorého sa mal dopustiť na tom skutkovom základe, že  ako zodpovedná osoba podnikateľského subjektu s obchodným menom XXXXX so sídlom podnikania XXXXX, časť XXXXX č. 233, IČO: XXXXX, okres XXXXX, registrovaný ako samostatne zárobkovo činná osoba nezaplatil splatné poistné na sociálne poistenie stanovené z výšky vymeriavacieho základu súčtom percentuálnych sadzieb za jednotlivé poistné fondy za obdobie mesiacov 11/2013 až 06/2014 a za obdobie mesiacov 01/2015 až 09/2015 Sociálnej poisťovni pobočka XXXXX, Ul. XXXXX, P.O:BOX 133, XXXXX XXXXX tak ako bol povinný zaplatiť v súlade s ustanovením § 141 ods. 1 Zákona NR SR č. 461/2003 Z.z. o sociálnom poistení, čím spôsobil úbytok príjmov rozpočtu Sociálnej poisťovne o sumu  5 590,29 €.

Obvinený XXXXX v prípravnom konaní uviedol, že pracuje ako živnostník dlhodobo v oblasti ťažby dreva. V období rokov 2000 až 2008 zamestnával asi 15 zamestnancov, potom však prišiel pokles pracovných príležitostí, zamestnancov musel prepustiť a prišli aj finančné problémy. V súčasnosti spolupracuje s niekoľkými živnostníkmi na základe ústnej dohody, ktorým vždy po vystavení faktúry  vyplatí peniaze. Keby im nezaplatil čo by len jednu fušku, tak by s ním už nikto nerobil. Poistné Sociálnej poisťovni za inkriminované obdobie nezaplatil, vzniknutá situácia ho mrzí a bude sa snažiť dlh voči Sociálnej poisťovni zaplatiť. 

Zástupca poškodenej Sociálnej poisťovne, pobočka XXXXX XXXXX uviedla, že obvinený je registrovaný na pobočke vo XXXXX ako samostatne zárobkovo činná osoba od 01.01.1995, teda je povinný platiť poistné a príspevky a je povinný poistné a príspevky odvádzať na účet Sociálnej poisťovne v štátnej pokladnici za kalendárny mesiac pozadu. Obvinený nezaplatil poistné vo výške 5 863,43 € a to za obdobie od novembra 2013 do novembra 2015. 

Súčasťou vyšetrovacieho spisu je znalecký posudok znalca z odboru ekonómia a manažment, odvetvie účtovníctvo a daňovníctvo Ing. XXXXX, zo záverov ktorého vyplýva, že  ku dňu 31.10.2015 bol nedoplatok XXXXX z nezaplateného poistného na sociálne poistenie SZČO za predmetné skúmané mesiace 11/2013 až 09/2015 vo výške 5 590,29 €. Obvinený mohol uhradiť poistné na sociálne poistenie SZČO za všetky predmetné kalendárne mesiace november 2013 až september 2015. 

Do vyšetrovacieho spisu poverený príslušník PZ zadovážil listinné dôkazy, rozhodnutia, návrhy ne exekúcie, výpis zo živnostenského registra, správy, odpis registra trestov obvineného a iné. Súčasťou vyšetrovacieho spisu je príjmový pokladničný doklad zo dňa 18.01.2016, z ktorého vyplýva zloženie sumy 6 000 € obvineným do pokladne Sociálnej poisťovne pobočka XXXXX. Uvedenú skutočnosť telefonicky potvrdila vo veci konajúcej poverenej príslušníčke OO PZ XXXXX aj pracovníčka Sociálnej poisťovne XXXXX s tým, že obvinený XXXXX ako SZČO má za obdobie 08/2011 až 12/2015  nulový nedoplatok na poistnom, k čomu poskytla aj aktuálne saldokonto. 

	Podľa § 215 ods. 1 písm. h/ Trestného poriadku prokurátor zastaví trestné stíhanie ak zanikla trestnosť činu. Podľa § 86 ods. 1 písm. e/ Trestného zákona trestnosť trestného činu zaniká aj vtedy, ak ide o trestný čin nezaplatenia dane a poistného podľa § 278 ak splatné poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

	Podľa § 86 ods. 2 Trestného zákona trestnosť trestného činu podľa § 86 ods. 1 písm. e/  Trestného zákona nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1. 

	Zo skôr uvedeného je zrejmé, že obvinený XXXXX nezaplatené splatné poistné Sociálnej poisťovni dodatočne zaplatil za celé obdobie, pre ktoré sa trestné stíhanie viedlo a to dňa 18. 01. 2016, teda dva dni predtým ako došlo k skončeniu skráteného vyšetrovania, keďže súčasťou vyšetrovacieho spisu je záznam o preštudovaní vyšetrovacieho spisu zo dňa 20. 01. 2016. 

	Lustráciou osoby obvineného XXXXX bolo zistené, že v posledných dvadsiatich štyroch mesiacoch nebol za trestný čin  nezaplatenie dane a poistného alebo za obdobný trestný čin XXXXX postihnutý, resp. nebolo trestné stíhanie jeho osoby za tento alebo obdobný čin zastavené. 

	Vzhľadom na vyššie uvedené som rozhodla podľa § 215 ods. 1 písm. h/ Trestného poriadku o zastavení trestného stíhania XXXXX z dôvodu zániku trestnosti činu nezaplatenia dane a poistného podľa § 278 ods. 1 Trestného zákona a to účinnej ľútosti. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry XXXXX do troch dní od oznámenia uznesenia. Sťažnosť má odkladný účinok. 

JUDr. Jana Žlnková 
prokurátorka